Napanelo andípagwa mpalishayo walina Nikodemu nkútawala jumo wavayuda.
Munu aju andímuukila Yesu shilo ndamwaulila doni,
“Labi,
wetu tundimanya shana kenga wako apa walakadilé kwa Nnungu,
gwegwe umwalimu.
Vimanyikilo vyautenda wako avi,
hapali munu wakuulula kutenda bila Nnungu kupagwa pepi-pepi namu nae.”
Yesu akanjang'ula kushidoni,
“Ninkukwaulila mwiu mwiu,
munu akanavalekwa kwakuwa haulula shinu kwona utawala wa Nnungu.”
Nikodemu kutwala kushidoni,
“Da munu alota kuvalekwa dashi àvele nang'olo?
Da ankuulula kwinjila kwamwanda wambili mmunda mwanyoke kutwala kuvalekwa?”
Yesu kunjang'ula,
“Ninkukwaulila mwiu mwiu,
munu akanavalekwa kwamedi na Imumu haulula kwinjila muutawala wa Nnungu.
Doni,
shivalékwa kwamili,
mili na shivalékwa kwa Imumu,
imumu.
Haunashange mwaa wakukwaulila doni,
inimmaikila muvalekwe kwakuwa.
Imepo indápunga palyutu lyoelyoe lyailota yene;
wako kwigwa kunyonya kwake kanji haunamanya kwaipandukanga na kwayenda.
Nimumo momo kwakula munu ávalekwa kwa Imumu.”
Nikodemu akajang'ula,
“Na doni po inkuululika dashi?”
Yesu akanjang'ula kushidoni,
“Wako umwalimu wavanaishilaeli,
napane haunamanya shinu vinu avi?
Ninkukwaulila mwiu mwiu,
shatumanyite ni shatutangola,
shatugwene ni shatumya ushuda kanji ushuda wetu hamunakulupila shinu.
Ikava kenga nditangola vyamushilambo mwenu hamukulupidile,
napane nikatangola vyakuwa mulota kukulupila dashi?
Hapali munu ákwadile kuwa ila ni aijá áalweke kuwa,
Mwana Wamunu.
Ni kenga momo mwannyanyulidile Musha nyoka munnandi kushimbweshe nanae Mwana Wamunu inimmaikila anyanyuligwe
pakulota vanu uti vankulupíla nae vavenavo shingumi shíkamalilika.
Nnungu andinagwaledya shilambo
“Amu ni mwanagwaladidye Nnungu shilambo,
ata mpaka nae kumumya mwanagwe ávele jumo jojo pakulota uti vankulupíla nae havanajaike kanji vavenavo shingumi shíkamalilika.
Mwaa Nnungu hantumididye mwanagwe mushilambo aukumu shilambo kanji shilambo sho shambwalegwe kwaindila yake nae.
Aijá ánkulupila nae hanaukumigwa shinu,
aijá napane ákankulupila andyukumigwa tayali kwamwaa úkave wakukulupila lina lya Mwana wa Nnungu,
mwana jo ávele jumo jojo.
Ukumu yo ni ai:
lilangadyo lindida mushilambo kutwala vanu kunagwaledya shii kuleka lilangadyo mwaa vitendo vyave vivele vyakunyata.
Kula munu ánatenda vyakunyata andávangedya lilangadyo na hanavandika kulilangadyo pakulota vitendo vyake vyo havinalale panda.
Napane aijá ánatenda vyaumwiu aida kulilangadyo pakulota vitendo vyake vyaneke kuva vitendo vitandéke mu Nnungu.”